ENA macawa sa oti eda vulica kina na vakamacala ni nodra dau lolo vuladua vakayabaki na Lotu Islam kei na kenai balebale me vaka e volai tale tikoga e na noda i Vola Tabu na lotu Vakarisito ena Aisea 58.
Ia, nikua au gadreva meu vakuria ga vakalailai ena vuku ni nodra i Vola Tabu na Quran me vaka ga ni tautauvata tikoga na veika e tukuna tiko kei na ka e volai tiko ena Veiyalayalati Makawa vei keda.
Taumada, o ira na Lotu Islam sa dua na ka na nodra dau rokova na nodra i Vola Tabu ka ni tabu mada ga mera tara se biuta e na dua na vanua me laurai kina ni beci se biuta e na ruku ni vakarau ni sila se loma ni dua na kovate se kaburaka tu ga e na buturara ni loma ni vale.
Era okata na Quran me vosa ni kalou ka sa dodonu me rokovi ka dokai me vaka ga na nodra rokova ka rerevaka tiko na Kalou baleta na veika ga era vola na parofita e sa mai vua na kalou ka sega ni vakanananu vakatamata se me dua na ka e bucini ga mai na vakasama ni dua na tamata.
Ena macawa oqo eda sarava tiko ena retio yaloyalo na nona beitaki e dua na bete ni a bukana na kena vakamai na drauniveva mai na Quran ka sa veilewaitaki tiko ena gauna oqo mai na dua na vanua vaka-Aravea.
Oqori na kena dredre kei na kena bibi na rokova na vosa ni kalou vei ira na lotu Islam ni o koya mada ga e kunei ni vosa vakacacataka na Quran e totogi mate se kau mai e na matana levu qai vakamatei e nai veivakamatei beci duadua me veiraurau kei na ka e vakayacora.
O keda na lotu Vakarisito, ni vosoti au saka niu tukuna vakadodonu, sa dua na ka na noda beca na noda i Vola Tabu. Oqo e laurai ena kena sega ni dau maroroi vakamaqosa ena loma ni noda veivale na i Vola Tabu.
So vei keda era okata tu ga nai volatabu me dua ga nai vola ni talanoa se dua nai vola ni vuli mai koronivuli ka sega ni dau okata me vosa ni kalou dina baleta ni mamada na noda kila na kena bibi. Levu talega na veimatalotu era sa babasika mai nikua, era sa vukica vakalevu na vosa ni kalou ka volai tu e nai volatabu ka sa levu kina na duiduile me vaka na ua sa veitubuyaki ka dredre kina mera vakavulici ni sa vesuki ira na viko ni vesumona era dau cakava na kenai talatala. Rairai sai koya tale beka ga oqori na vu ni kena sa tubu cake tikoga nai wiliwili ni veimatalotu era sa robota yani na noda veitikotiko baleta ni sa yali na tuituina dina ni vosa ni kalou.
Era vakabauta na lotu Islam ni sega ni dodonu me vakadewataki na Quran ki na dua tale na vosa baleta ni na kauta tani na kenai balebale dina kei na kena tuituina dina me vaka na masima.
Na veika kece e toqai e na gauna oya rauta na 700 AD, ena gauna e vakasokumuna kina na nodrai vola vivigi na petereaki ni gauna makawa ka cokota vata na nodra parofita o Muhammed, e se o koya koya tu ga mai me yacova mai na gauna nikua, sega ni dua na digo lailai e kau tani (original text). Ia, e ka ni rarawa, ni o keda na lotu Vakarisito eda sa qai raica sobu ka vakadewataka vakaveitalia (diverse interpretation) ka vakasabusabutaka na nodai Vola Tabu me vakatauvatani kei ira na wekada lotu Islam. Eda sega ni maroroya se vakaraitaka noda rokova, eda biuta tu ga vakaveitalia e loma ni vale, eda laivi ira na gone me ra tara ka vaqitora me vaka na nodrai vola ni vuli. Au vakamamasu vei kemuni na turaga kei na marama me da tovolea me da rokova talega na nodai volatabu me vaka era rokova na Quran na lotu Islam.
Ni vosota niu vakaraitaka vakadodonu ni so na vakadewa (version) ni volatabu (Bible) sa volitaki tiko mai ena gauna nikua ka sa robota tu na veivalenivola (Bookshop) ena noda vanua nikua, sa yali kina na tuituina dina ni vosa ni kalou ka volai taumada e na gauna nei King James na tukadra vakavica na Marama Bale na Ranadi Ilisapesi ka vakatokai me King James Version.
Nikua era sa vakalialiai keda tu o ira na daunitabai vola mera rawailavo kina ena nodra vakadewataka ka vakawaicalataka na i Vola Tabu ki na vosa vakavarada me bacani ira kina na tamata mera vakabauta talega na veika era vakatavulica ka vesumonataki ira kina na nodrai vavakoso me ra ubia kina na vakasisila ni bula era valata tiko. Sa vakayagataki nikua na veivosa ka sega ni veiganiti vakalailai kei na ka dina e tukuna tiko na King James Version ka sa vaka na kana colacola (takeaway) me vaka na kana fish n chips na wili volatabu e na gauna nikua.
Sa rauta me levu tiko na veimatalotu ena gauna nikua baleta ni sa duidui na ka era dui vunautaka ka sa riba tani tiko vakalevu mai na vosa dina ni kalou se ka dina e vinakata na kalou me da muria.
Eda sa sarava sara tikoga vakasigalevu na revurevu ni beca na vosa ni kalou, sega tale ni yaga meu talaucaka e ke na kena mata ni meke, ni sa kila vinaka. Oqo e dua na ka me da sasagataka vakaukauwa meda kua ni yamekemeke se veitubuyaki na noda vakabauta me vaka na ua ni waitui sa liwava na Tokalau. Sa noqu masu ni na yaco na gauna mera na dabe vata na i Talatala ni veimatalotu ka tavusoya na ulutuga bibi oqo ena kena volai tale se vakadewataki vakavinaka tale na nodai volatabu, ka maroroi me vaka era maroroya ka rokova na lotu Islam na Quran.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn